นายกรัฐมนตรี ร่วมประชาสัมพันธ์ โครงการสำคัญภาครัฐ พร้อมเยี่ยมชมผลงานโครงการประชารัฐ ส่งเสริมทุกภาคส่วนร่วมพัฒนาเพิ่มมูลค่าทางด้านการเกษตร
นายกรัฐมนตรี ร่วมประชาสัมพันธ์ โครงการสำคัญภาครัฐ พร้อมเยี่ยมชมผลงานโครงการประชารัฐ ส่งเสริมทุกภาคส่วนร่วมพัฒนาเพิ่มมูลค่าทางด้านการเกษตร

ก่อนการประชุมคณะรัฐมนตรี พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์   นำตัวอย่างผลงานนวัตกรรมทางสังคม เทคโนโลยี เพื่อการพัฒนาสังคมและประชาชนกลุ่มเป้าหมาย มาจัดแสดงให้พลเอก ประยุทธ์ จันทร์โอชา นายกรัฐมนตรีและคณะรัฐมนตรี เยี่ยมชมเพื่อประชาสัมพันธ์การจัดงานมหกรรม Thailand Social Expo 2018 โดยนายกรัฐมนตรีได้ชมรถเข็นที่คิดค้นโดยเยาวชนไทย พร้อมให้แนวคิดในการต่อยอดและพัฒนางานให้ใช้ได้จริงและผลิตเป็นแบรนด์ประเทศไทย เพื่อให้ทุกคนได้นำไปใช้
 
จากนั้นนายกรัฐมนตรี ได้เยี่ยมชนผลงานโครงการประชารัฐ โดยคณะทำงานการพัฒนาเศรษฐกิจฐานรากที่มีพลเอก อนพงษ์ เผ่าจินดา รัฐมนตรีว่าการกระทรวงมหาดไทย เป็นหัวหน้าทีมภาครัฐและมีภาคเอกชนร่วมในโครงการนี้ ซึ่งได้มีการนำผลิตภัณฑ์ มาจัดแสดง เช่น กระเป๋าจากผ้าขาวม้า ขนม จากกลุ่มเป้าหมายที่ได้รับการพัฒนา  3,985 กลุ่ม  มีผู้ได้รับประโยชน์ กว่า 5 แสนคน มีรายได้เพิ่มขึ้นจากปี 2560 ร้อยละ 1.23 ซึ่งนายกรัฐมนตรี ยืนยันว่าการดำเนินโครงการประชารัฐที่ให้ภาคเอกชนมีส่วนร่วมในการเพิ่มมูลค่าทางด้านการเกษตรและหาช่องทางตลาดให้กับประชาชน
 
นายกรัฐมนตรี เยี่ยมชมการจัดงานมหกรรมวัฒนธรรมแห่งชาติ เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 อัคราภิรักษศิลปิน โดยนายกรัฐมนตรีได้ชมตัวอย่างกิจกรรมการสาธิตการปักผ้าโขน การเขียนหัวโขน ผลิตภัณฑ์ของมูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ซึ่งจะจัดแสดงในงานมหกรรมวัฒนธรรมระหว่างวันที่ 3 ถึง 5 สิงหาคม ที่เพลนารี ฮอลล์ ศูนย์การประชุมแห่งชาติสิริกิติ์ ซึ่งนายกรัฐมนตรี ขอให้มีการสร้างเรื่องราววัฒนธรรมไทยให้ต่างชาติได้เข้าใจอย่างง่าย ก่อนจะทดลองเขียนลายลงบนหัวโขน พร้อมกล่าวว่า การสวมหัวโขน ก็เหมือนกับการมีอำนาจหน้าที่ ที่หากถอดหัวโขนออก อำนาจก็จะหมดไป ดังนั้น อำนาจจึงอยู่ที่หน้าที่ ความรับผิดชอบและจิตสำนึก ที่อยู่เหนือสิ่งอื่นใด วันนี้ทุกคนต้องรู้ ไม่ใช่สอนให้ต้องการเพืยงอำนาจ ทั้งนี้อำนาจที่แท้จริงอยู่ที่ประชาชน ดังนั้นทุกคนจะต้องทำหน้าที่ของตัวเองให้ดีที่สุด